IZVEDBENI SKLEP KOMISIJE (EU) 2022/1390

z dne 9. avgusta 2022

o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES

(notificirano pod dokumentarno številko C(2022) 5636)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti člena 29(1), četrti pododstavek, in člena 29(2) Direktive,

ob upoštevanju naslednjega:

(1) Direktiva 96/23/ES zahteva, da tretje države, iz katerih je državam članicam dovoljen uvoz živali in živalskih proizvodov, zajetih z navedeno direktivo, predložijo načrte spremljanja ostankov, ki zagotavljajo potrebna jamstva (v nadaljnjem besedilu: načrti). Navedeni načrti morajo zajemati vsaj skupine ostankov in snovi iz Priloge I k Direktivi 96/23/ES.

(2) S Sklepom Komisije 2011/163/EU (2) so bili odobreni načrti, ki so jih predložile nekatere tretje države v zvezi z živalmi in živalskimi proizvodi, navedenimi v Prilogi k navedenemu sklepu.

(3) Nekatere tretje države za proizvodnjo proizvodov, namenjenih za izvoz v Unijo, uporabljajo le surovine iz držav članic ali drugih tretjih držav, odobrenih za uvoz takih surovin v Unijo v skladu s členom 2 Sklepa 2011/163/EU. Zaradi jasnosti bi morali biti vnosi za navedene države v razpredelnici v Prilogi k Sklepu 2011/163/EU označeni s „Δ“, kar pomeni tristransko trgovino z zadevno vrsto ali blagom.

(4) Tretjim državam, ki niso predložile načrta za govedo, ovce/koze, prašiče, enoprste kopitarje ali perutnino, vendar so zaprosile za proizvodnjo sestavljenih proizvodov, namenjenih za izvoz v Unijo, z uporabo predelanih živalskih proizvodov iz navedenih vrst, bi bilo na zahtevo treba dovoliti, da pripravijo take sestavljene proizvode, če navedene predelane živalske proizvode dobavijo bodisi iz države članice bodisi iz odobrene tretje države ter pri tem izpolnjujejo zahteve zdravstvenega varstva živali in javnozdravstvenega varstva iz delegiranih uredb Komisije (EU) 2019/625 (3) in (EU) 2020/692 (4) ter izvedbenih uredb Komisije (EU) 2020/2235 (5) in (EU) 2021/404 (6). Zaradi jasnosti bi morali biti vnosi za navedene države označeni z „O“ v stolpcu samo za zahtevano zadevno živalsko vrsto v razpredelnici v Prilogi k Sklepu 2011/163/EU.

(5) Tretjim državam, ki so predložile načrt za proizvode iz akvakulture, mleko ali jajca in zaprosile za proizvodnjo sestavljenih proizvodov, bi bilo treba dovoliti, da pripravijo sestavljene proizvode, namenjene za izvoz v Unijo, ki vsebujejo take predelane proizvode, z uporabo katerega koli od teh predelanih proizvodov, pod pogojem, da so predelani proizvodi, za katere niso predložile načrta, dobavljeni iz držav članic ali odobrenih tretjih držav. Zaradi jasnosti bi morali biti vnosi za navedene države označeni z „O“ za preostale od navedenih kategorij v razpredelnici v Prilogi k Sklepu 2011/163/EU.

(6) Uvrstitev tretjih držav na seznam v zvezi z mehkužci je nujna zaradi spremembe zahtev za potrditev spričeval za gojene mehkužce. Trenutno Direktiva 96/23/ES ne vsebuje nobene zahteve, v skladu s katero bi morale tretje države Komisiji predložiti načrte za mehkužce. Edino ustrezno spremljanje ostankov v zvezi z onesnaževali pri proizvodnji gojenih mehkužcev se izvaja v skladu z Izvedbeno uredbo Komisije (EU) 2019/627 (7), tretje države, ki izpolnjujejo navedene pogoje, pa so navedene v Prilogi VIII k Izvedbeni uredbi Komisije (EU) 2021/405 (8). Ker navedene tretje države izpolnjujejo zahteve iz členov 56 do 59 Izvedbene uredbe (EU) 2019/627, tudi glede spremljanja ostankov, bi morale biti zaradi jasnosti navedene države v stolpcu „Akvakultura“ razpredelnice v Prilogi k Sklepu 2011/163/EU označene z „M“, kar pomeni „mehkužce“.

(7) Nekatere države so zaprosile za izvoz v Unijo sestavljenih proizvodov, ki vsebujejo predelane proizvode iz mehkužcev s poreklom bodisi iz držav članic bodisi iz odobrenih tretjih držav, ki so navedene v Prilogi VIII k Izvedbeni uredbi (EU) 2021/405. Države z oznako „X“ v razpredelnici v Prilogi k Sklepu 2011/163/EU pri vsaj enem od naslednjega blaga: govedo, ovce/koze, enoprsti kopitarji, prašiči, perutnina, proizvodi iz akvakulture, mleko, jajca ali divjad, so predložile zadostna jamstva v zvezi z njihovim obstoječim sistemom za uradni nadzor. Zato bi bilo treba vse navedene države v stolpcu „Akvakultura“ navedene tabele označiti s „P“, kar bi jim omogočilo uporabo predelanih proizvodov iz mehkužcev s poreklom iz držav članic ali odobrenih tretjih držav za proizvodnjo in izvoz sestavljenih proizvodov, ki vsebujejo predelane proizvode iz mehkužcev.

(8) V razpredelnici v Prilogi k Sklepu 2011/163/EU je kategorija „Proizvodi iz akvakulture“ razdeljena na štiri podkategorije, da bi se te podkategorije uskladile s podkategorijami iz vzorcev spričeval za vstop v Unijo, določenih v Izvedbeni uredbi Komisije (EU) 2020/2235 (9), in z ustreznimi seznami tretjih držav, iz katerih je dovoljen vstop takih proizvodov v Unijo, določenimi v Izvedbeni uredbi (EU) 2021/405.

(9) Nedavne izkušnje so pokazale, da takšna podkategorizacija proizvodov iz akvakulture ne zagotavlja potrebne jasnosti za osebje, ki izvaja kontrolo na mejnih kontrolnih točkah Unije. Zato je primerno, da se v razpredelnici v Prilogi k Sklepu 2011/163/EU znova uporabi en sam stolpec za „Akvakulturo“.

(10) Avstralija, Bangladeš, Brazilija, Kanada, Kitajska, Kolumbija, Kostarika, Ekvador, Honduras, Indonezija, Indija, Južna Koreja, Šrilanka, Madagaskar, Malezija, Mjanmar/Burma, Mehika, Panama, Peru, Filipini, Saudova Arabija, Tajska, Tajvan, Združene države Amerike in Vietnam so predložili načrte, ki zajemajo proizvode iz akvakulture. Načrti zadostujejo kot jamstvo in bi jih bilo zato treba odobriti.

(11) Albanija, Armenija, Argentina, Bosna in Hercegovina, Belorusija, Švica, Čile, Falklandski otoki, Ferski otoki, Združeno kraljestvo, Otok Man, Izrael, Japonska, Kenija, Maroko, Moldavija, Črna gora, Severna Makedonija, Mavricij, Nova Zelandija, Srbija, Singapur, Tunizija, Turčija, Ukrajina in Urugvaj so predložili načrte, ki zajemajo samo ribe. Načrti zadostujejo kot jamstvo in bi jih bilo zato treba odobriti z omejitvijo področja uporabe samo na ribe.

(12) Brunej, Belize, Kuba, Gvatemala, Mozambik, Nova Kaledonija, Nigerija, Nikaragva, Tanzanija in Venezuela so predložili načrte, ki zajemajo samo rake. Načrti zadostujejo kot jamstvo in bi jih bilo zato treba odobriti z omejitvijo področja uporabe samo na rake.

(13) Iran je predložil načrt, ki zajema samo ikre in kaviar ter rake. Ta načrt zadostuje kot jamstvo in bi ga bilo zato treba odobriti z omejitvijo področja uporabe samo na ikre in kaviar ter rake.

(14) Andora, Združeni arabski emirati, Kolumbija, Združeno kraljestvo, Hongkong, Maroko, Mehika, Malezija, Singapur, San Marino, Tajska in Kosovo niso predložili načrtov za nekatere vrste živali in živalske proizvode v skladu z zahtevami iz člena 7 Direktive 96/23/ES. Vendar so navedene države zagotovile zadostna jamstva v skladu s členom 2 Sklepa 2011/163/EU za izvoz takih proizvodov, ki so bili prvotno dobavljeni iz države članice ali odobrene tretje države, v Unijo. Zato bi bilo treba navedene tretje države odobriti za tristransko trgovino.

(15) Avstralija, Kanada, Švica, Čile, Združeno kraljestvo, Guernsey, Grenlandija, Otok Man, Jamajka, Jersey, Japonska, Južna Koreja, Maroko, Nova Zelandija, Peru, Tajska, Tunizija, Turčija, Ukrajina, Združene države Amerike, Urugvaj in Vietnam so navedeni v Prilogi VIII k Izvedbeni uredbi (EU) 2021/405 kot tretje države, iz katerih je dovoljen vstop živih, ohlajenih, zamrznjenih ali predelanih školjk, iglokožcev, plaščarjev in morskih polžev v Unijo. Zato bi bilo treba navedene tretje države v stolpcu „Akvakultura“ razpredelnice v Prilogi k Sklepu 2011/163/EU označiti z „M“.

(16) Andora, Združeni arabski emirati, Albanija, Armenija, Argentina, Bosna in Hercegovina, Bangladeš, Brunej, Brazilija, Bocvana, Belorusija, Belize, Kitajska, Kolumbija, Kostarika, Kuba, Ekvador, Falklandski otoki, Ferski otoki, Gvatemala, Hongkong, Honduras, Indonezija, Izrael, Indija, Iran, Kenija, Šrilanka, Moldavija, Črna gora, Madagaskar, Severna Makedonija, Mjanmar, Mavricij, Mehika, Malezija, Mozambik, Namibija, Nova Kaledonija, Nigerija, Nikaragva, Panama, Filipini, Sveta Peter in Mihael, Paragvaj, Srbija, Rusija, Saudova Arabija, Singapur, San Marino, Esvatini, Tajvan, Tanzanija, Venezuela in Južna Afrika so zaprosili za izvoz sestavljenih proizvodov, ki vsebujejo predelane proizvode, pridobljene iz mehkužcev. Navedene države so predložile jamstva v skladu s členom 2 Sklepa 2011/163/EU, da bodo uporabljale samo mehkužce s poreklom iz držav članic ali odobrenih tretjih držav iz Priloge VIII k Izvedbeni uredbi (EU) 2021/405, in bi jih bilo treba v stolpcu „Akvakultura“ navedene razpredelnice označiti s „P“.

(17) Združeni arabski emirati so Komisiji predložili načrt za med, ki zajema samo eno regijo. Navedeni načrt zadostuje kot jamstvo in bi ga bilo zato treba odobriti. Vnos za med za Združene arabske emirate bi bilo treba vključiti v razpredelnico v Prilogi k Sklepu 2011/163/EU, omejeno na navedeno regijo.

(18) Čile in Grenlandija sta navedena v razpredelnici v Prilogi k Sklepu 2011/163/EU zaradi njunega izvoza ovčjega in kozjega mesa v Unijo. Vendar sta Čile in Grenlandija obvestila Komisijo, da ne želita več izvažati kozjega mesa v Unijo. Vnosa za Čile in Grenlandijo za ovčje in kozje meso v navedeni razpredelnici bi bilo zato treba omejiti na ovčje meso.

(19) Guernsey je naveden v razpredelnici v Prilogi k Sklepu 2011/163/EU zaradi njegovega izvoza govejega mesa in mleka v Unijo. Vendar je Guernsey obvestil Komisijo, da ne želi več izvažati govejega mesa v Unijo. Vnos za Guernsey za goveje meso in mleko v navedeni razpredelnici bi bilo treba omejiti na mleko.

(20) Singapur in Tajska Komisiji nista predložila načrta za jajca. Vendar sta Singapur in Tajska predložila jamstva, da bosta uporabljala samo jajca s poreklom iz držav članic ali tretjih držav, iz katerih je dovoljen vstop takih proizvodov v Unijo, ter obvestila Komisijo, da taka jajca za izvoz v Unijo ne bodo omejena na sestavljene proizvode, ki vsebujejo predelane jajčne proizvode. Zato bi bilo treba vnosa za jajca za Singapur in Tajsko v razpredelnici v Prilogi k Sklepu 2011/163/EU označiti s „Δ“.

(21) Združeni arabski emirati in Šrilanka niso predložili načrtov za mleko goveda, ovc in koz v skladu z zahtevami iz člena 7 Direktive 96/23/ES. Vendar so predložili jamstva, da bodo za proizvodnjo sestavljenih proizvodov za izvoz v Unijo uporabljali samo mlečne proizvode s poreklom iz držav članic ali odobrenih tretjih držav. Zato bi bilo treba vnose za Združene arabske emirate in Šrilanko za mlečne proizvode v razpredelnici v Prilogi k Sklepu 2011/163/EU označiti z „O“, vključno z jajčnimi proizvodi, saj imata navedeni tretji državi v navedeni razpredelnici vsaj oznako „X“ bodisi za kamelje mleko (Združeni arabski emirati) bodisi za proizvode iz akvakulture (Šrilanka).

(22) Malezija ni predložila načrta za mleko in jajca v skladu z zahtevami iz člena 7 Direktive 96/23/ES. Vendar je Malezija predložila jamstva, da bo za proizvodnjo sestavljenih proizvodov za izvoz v Unijo uporabljala samo mleko in jajca s poreklom iz držav članic ali odobrenih tretjih držav. Zato bi bilo treba vnos za mleko in jajca za Malezijo v razpredelnici v Prilogi k Sklepu 2011/163/EU označiti z „O“.

(23) Sierra Leone je trenutno navedena v razpredelnici v Prilogi k Sklepu 2011/163/EU za med in Uganda za proizvode iz akvakulture. Ker navedeni tretji državi Komisiji nista predložili načrtov za zadevne proizvode, bi bilo treba navedene vnose črtati iz navedene razpredelnice.

(24) Sklep 2011/163/EU bi bilo zato treba ustrezno spremeniti.

(25) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Sklep 2011/163/EU se spremeni: 1. za členom 2 se vstavijo naslednji členi: „Člen 2a Tretje države, ki niso predložile načrta spremljanja ostankov za živali in živalske proizvode, vendar nameravajo na podlagi prošnje tretje države v Unijo izvažati živalske proizvode, pri pripravi katerih so uporabile surovine živalskega izvora, pridobljene iz države članice ali tretje države, ki je predložila načrt spremljanja ostankov v skladu s členom 29 Direktive 96/23/ES, so v razpredelnici v Prilogi k temu sklepu označene s ‚Δ‘ za tristransko trgovino. Člen 2b Tretje države, ki niso predložile načrta spremljanja ostankov za govedo, ovce/koze, prašiče, enoprste kopitarje ali perutnino, vendar nameravajo na podlagi prošnje tretje države v Unijo izvažati sestavljene proizvode, pri katerih se uporabljajo predelani živalski proizvodi iz navedenih vrst, pridobljeni iz države članice ali odobrene tretje države, so označene z ‚O‘ v stolpcu samo za zadevne živalske vrste v razpredelnici v Prilogi. Člen 2c Na podlagi prošnje tretje države so tretje države, ki so v eni od kategorij proizvodov iz akvakulture, mleka ali jajc v razpredelnici v Prilogi označene z ‚X‘, za preostale od navedenih kategorij v navedeni razpredelnici označene z ‚O‘. Člen 2d Vse tretje države, ki so za žive, ohlajene, zamrznjene ali predelane školjke, iglokožce, plaščarje in morske polže navedene v Prilogi VIII k Izvedbeni uredbi (EU) 2021/405, so v razpredelnici v Prilogi k temu sklepu označene z ‚M‘ za mehkužce. Člen 2e Vse tretje države, ki proizvajajo sestavljene proizvode iz predelanih proizvodov, pridobljenih iz mehkužcev, so, če predelane školjke izvirajo iz držav članic ali tretjih držav s seznama v Prilogi VIII k Izvedbeni uredbi (EU) 2021/405, v stolpcu ‚Akvakultura‘ v razpredelnici v Prilogi k temu sklepu označene s ‚P‘ za predelane proizvode, pridobljene iz mehkužcev.“; 2. Priloga se nadomesti z besedilom iz Priloge k temu sklepu.

Člen 2 Ta sklep je naslovljen na države članice.

V Bruslju, 9. avgusta 2022 Za Komisijo Stela KIRIAKIDES članica Komisije

(1) UL L 125, 23.5.1996, str. 10.

(2) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(3) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(4) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(5) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(6) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(7) Izvedbena uredba Komisije (EU) 2019/627 z dne 15. marca 2019 o določitvi enotnih praktičnih ureditev za izvajanje uradnega nadzora nad proizvodi živalskega izvora, namenjenimi za prehrano ljudi, v skladu z Uredbo (EU) 2017/625 Evropskega parlamenta in Sveta ter spremembi Uredbe Komisije (ES) št. 2074/2005 o uradnem nadzoru (UL L 131, 17.5.2019, str. 51).

(8) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(9) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).